**Ministru kabineta noteikumu projekta “Grozījumi Ministru kabineta 2012. gada 11. decembra noteikumos Nr. 857 “Latvijas Investīciju un attīstības aģentūras nolikums””  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2012. gada 11. decembra noteikumos Nr. 857 “Latvijas Investīciju un attīstības aģentūras nolikums”” (turpmāk – noteikumu projekts) izstrādāts, lai nodrošinātu iespēju deleģēt Latvijas Ārējo ekonomisko pārstāvniecību uzdevumu izpildi gadījumos, kad konstatēts, ka attiecīgajā valstī šo uzdevumu tādējādi ir iespējams veikt efektīvāk.  Noteikumu projekts stājas spēkā nākamajā dienā pēc tā izsludināšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pamatojoties uz Ekonomikas ministrijas iniciatīvu, lai nodrošinātu efektīvāku Pārstāvniecības uzdevumu izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2012. gada 11. decembra noteikumu Nr. 857 “Latvijas Investīciju un attīstības aģentūras nolikums” (turpmāk – Nolikums) 4. punktā noteikti uzdevumi, kurus Nolikumā noteikto funkciju īstenošanai veic Latvijas Investīciju un attīstības aģentūra (turpmāk – LIAA). Nolikuma 4.6. punktā LIAA uzdots nodrošināt iestādes pārstāvniecību darbību ārvalstīs. Attiecīgi Nolikuma 8. punktā LIAA ir piešķirtas tiesības pēc saskaņošanas ar ekonomikas ministru veidot pārstāvniecības ārvalstīs. Šobrīd LIAA ir izveidotas un darbojas 23 Latvijas ārējās ekonomiskās pārstāvniecības ārvalstīs (turpmāk – Pārstāvniecības).  Valsts pārvaldes iekārtas likuma 10. panta desmitā daļa nosaka, ka valsts pārvaldi organizē pēc iespējas efektīvi un valsts pārvaldes institucionālo sistēmu pastāvīgi pārbauda un, ja nepieciešams, pilnveido, izvērtējot arī funkciju apjomu, nepieciešamību un koncentrācijas pakāpi, normatīvā regulējuma apjomu un detalizāciju un apsverot deleģēšanas iespējas vai ārpakalpojuma izmantošanu.  Izvērtējot Pārstāvniecību līdzšinējo finanšu ieguldījumu efektivitāti pret to darbības rezultātiem un izskatot iespējas finanšu resursu efektīvākai izlietošanai, konstatēts, ka pastāv iespēja atsevišķās valstīs, deleģējot minētā pārvaldes uzdevuma izpildi, ietaupīt finanšu resursus, kā, piemēram, šādās pozīcijās: Pārstāvniecības biroju nomas izdevumi, Pārstāvniecībās nodarbinātajām konsulārā dienesta amatpersonām (darbiniekiem) izmaksājamie algas pabalsti, pabalsti par laulātā vai bērna uzturēšanos ārvalstī, pabalsti mājsaimniecības inventāra iegādei, dzīvokļa īres izdevumu un komunālo maksājumu kompensācijas, darbinieka un viņa ģimenes locekļu ceļa izdevumu kompensācijas, bērna skolas un pirmskolas izdevumu kompensācijas u.c.  Apzinot profesionāļus no Latvijas diasporas Pārstāvniecības valstīs un diasporas intereses pārstāvošās organizācijas, kuriem būtu interese un iespējas iesaistīties pārstāvniecību atbildības jomā esošo pārvaldes uzdevumu izpildē saskaņā ar Valsts pārvaldes iekārtas likuma nosacījumiem, kas regulē atsevišķu pārvaldes uzdevumu deleģēšanu un sabiedrības līdzdalību valsts pārvaldes darbībā, tika identificēta interese no vairākiem diasporas pārstāvjiem par minētā pārvaldes uzdevuma izpildi.  Saskaņā ar Valsts pārvaldes iekārtas likuma 40. panta otro daļu privātpersonai pārvaldes uzdevumu var deleģēt ar ārēju normatīvo aktu vai līgumu, ja tas paredzēts ārējā normatīvajā aktā, ievērojot šā likuma 41. panta otrās un trešās daļas noteikumus.  Saskaņā ar LIAA struktūrvienības – Ārējās tirdzniecības veicināšanas departamenta reglamentu Pārstāvniecības veic šādus uzdevumus:   * sniedz pakalpojumus Latvijas komersantiem biznesa kontaktu dibināšanā, meklē tiem sadarbības partnerus, veicina eksporta darījumu norisi; * sniedz palīdzību Latvijas komersantiem ārējā mārketinga pasākumos (tiešās vizītes, tirdzniecības misijas, izstādes utt.); * sniedz Latvijas komersantiem informāciju par ārvalstu tirgu un iespējām; * izplata Latvijas komersantiem informāciju par ārvalstu kompāniju pieprasījumiem pēc Latvijas precēm un pakalpojumiem; * izplata ārvalstīs informāciju par precēm, kuras Latvijas komersanti piedāvā eksportam, kā arī par Latvijas eksportspējīgiem komersantiem un nozaru eksporta potenciālu; * izvērtē un izplata informāciju par ārvalstīs notiekošajām izstādēm, konferencēm, kontaktbiržām, kurās būtu nepieciešama Latvijas komersantu dalība; * identificē potenciālos ārvalstu investorus un sekmē investīciju plūsmu uz Latviju, uztur pastāvīgu kontaktu ar ārvalstu investoriem; * organizē un piedalās eksporta un investīciju veicināšanas ārējā mārketinga pasākumos (tiešā mārketinga kampaņas, vizītes pie ārvalstu kompānijām, starptautiskās izstādes, tirdzniecības misijas, semināri un konferences ārvalstīs).   Pārstāvniecības uzdevumu izpildē Pārstāvniecības vadītājs neveic Valsts pārvaldes iekārtas likuma 41. panta otrajā un trešajā daļā minētos pārvaldes uzdevumus, kuru deleģēšana privātpersonai nav pieļaujama.  Līdz ar to, lai nodrošinātu efektīvāku Pārstāvniecības uzdevumu izpildi, ir nepieciešams paredzēt iespēju deleģēt privātpersonai veikt Pārstāvniecības uzdevumus, slēdzot ar to deleģēšanas līgumu.  Šobrīd Nolikums neparedz iespēju deleģēt LIAA noteiktos pārvaldes uzdevumus. Saskaņā ar Valsts pārvaldes iekārtas likuma 16.panta trešo daļu iestādes nolikumā var norādīt, kuri tās kompetencē esošie pārvaldes uzdevumi var tikt deleģēti šajā likumā noteiktajā kārtībā.  Tādējādi, ņemot vērā, ka šāds deleģēšanas modelis kopumā var nodrošināt efektīvāku Pārstāvniecības uzdevumu izpildi, nepieciešams veikt grozījumus Nolikumā, kas paredz LIAA tiesības deleģēt Pārstāvniecību uzdevumu veikšanu privātpersonai, slēdzot ar to deleģēšanas līgumu. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, LIAA. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2016. gadā veikts pētījums “*Diaspora engagement possibilities for Latvian business development*” (“Diasporas iesaistes iespējas Latvijas uzņēmējdarbības attīstībā”), kur detalizēti pētītas sadarbības iespējas ar diasporu.  Papildus projekta izstrādes procesā plānots apzināt diasporas organizāciju pārstāvju viedokli. |
| 2. | Sabiedrības līdzdalība projekta izstrādē | Projekta izstrādes procesā tika organizētas konsultācijas ar diasporas pārstāvjiem, apzinot vairāku diasporas organizāciju pārstāvju viedokli. |
| 3. | Sabiedrības līdzdalības rezultāti | Apzinātie diasporas pārstāvji atbalsta sagatavoto piedāvājumu, saskata potenciālu efektīvai resursu izmantošanai un plašākas iespējas diasporas profesionāļu iesaistei Latvijas tautsaimniecības attīstības vecināšanā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | LIAA |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts nemaina pārvaldes funkcijas un LIAA institucionālo struktūru. |
| 3. | Cita informācija | Nav. |

Ekonomikas ministrs J. Vitenbergs

Vīza:

Valsts sekretārs E. Valantis